L'Ajuntament reconeix la labor professional de les Dones Emprenedores de Bétera
08 de març de 2025

• Bétera celebra el seu tradicional Sopar de Sororitat on premia a les Dones de l'Any 2025 i on en aquesta edició s'ha retut homenatge a les presidentes de les Associacions de Dones Procasa de la Dona i Dones Progressistes, Rita Teixidó i Marisa Verdú.

Com cada any, l'Ajuntament de Bétera, a través de la regidoria de Dona i Igualtat, organitza el tradicional Sopar de Sororitat on es reconeix la labor, la dedicació i l'esforç de les dones de Bétera durant la seua trajectòria professional i laboral.

“Defensar la igualtat no és un ideal abstracte, és una responsabilitat política” amb aquestes paraules ha iniciat, Elia Verdevío, Alcaldessa de Bétera, un discurs que ha posat l'accent en “l'esforç, la dedicació i el compromís de totes aquelles dones que, dia a dia, transformen la nostra societat amb el seu treball, la seua valentia i la seua passió. Hui reafirmem el nostre compromís indestructible amb la igualtat, convençudes que cada acció i cada decisió han de contribuir a un futur més just per a totes i tots”.

A més, tal com explica, la regidora de Dona i Igualtat, Marisa Martínez “des de l'Ajuntament seguirem implementat polítiques dirigides a la defensa i el benestar de les nostres veïnes. Prestant especial atenció a la conscienciació i sensibilització de la ciutadania de la necessitat de conviure en una societat justa i igualitària. Una voluntat que ens impulsa a continuar derrocant els sostres de cristall que encara limiten el desenvolupament ple de moltes dones”.

Més de 350 veïns i veïnes entre els quals també estaven membres de la Corporació Municipal, l'equip EMUBE de la Policia Local, les tècnics de la regidoria de Dona i Igualtat, les associacions de Dones, les Falleres Majors de Bétera i les Obreres i Majorals 2025 han recolzat aquesta lluita que, any rere any, es mostra en aquest multitudinari sopar.

Premis Dones de l'Any 2025

Després del sopar, el Consistori ha premiat a les veïnes emprenedores de 2025 la iniciativa i el lideratge de les quals són motors essencials del desenvolupament econòmic i social de Bétera. Enguany els reconeixements han recaigut sobre:  Linda Suárez i Aguilar propietària de la Botiga de Moda i Decoració “DEKOAPOP”. Davinia Pla i Vidal propietària del Gabinet de Psicologia “MP AMB TU”. Reinelda Cuiza i Menacho propietària del Bar Cafeteria “LA CREU” i del Bar Restaurant “La ESPERANZA”. Gloria Ferrer i Pitcher propietària d'una Clínica de Fisioteràpia i Osteopatia en av. Constitució. Eva María Martínez i López de la Botiga “GROW SHOP CBD” i Rosa Mª Palau i Ferrer propietària del Taller i venda d'artesania “CERO18”.

“La seua obstinació, valentia i il·lusió en cadascun dels seus negocis fa que siguen un exemple a seguir per moltes de nosaltres”, ha manifestat la regidora de Dona i Igualtat durant el sopar.

Homenatge a les Presidentes de Procasa de la Dona i Dones Progressistes

A més enguany ha sigut un sopar més especial i emotiu que de costum. La primerenca i dolguda marxa de les presidentes de les Associacions de Dones Procasa de la Dona i Dones Progressistes de Bétera, Rita Teixidó i Marisa Verdú, ha suposat un sentit homenatge en la qual s'ha recordat el seu pas en totes dues associacions i la seua labor a favor de les dones.

Segons l'Alcaldessa “la seua petjada a Bétera és inesborrable perquè el llegat d'ambdues és un far que ens guia i ens motiva a continuar lluitant per una societat més equitativa”.

La fi de festa ha arribat amb l'actuació musical de Maria Cucarella que realitzat un tribut a les Dives del Pop.